שלמה מוסקוביץ, שביתו נפגע מרקטה: "ראיתי עשן, ואמרתי - משהו קרה"
תושב שדרות, שרקטה פגעה בביתו וגרמה לנזק רב, סיפר על האירוע המלחיץ ואמר: "ראיתי ראש נפץ על הרצפה. הממ"ד לא נשרט, ניצלנו בזכותו"
ההסלמה בדרום: מטחים כבדים נורו לאזור עוטף עזה בחילופי האש בין צה"ל לפלסטינים ברצועת עזה, לאחר שבשעות הלילה רקטה שנורתה מהרצועה פגעה בבית במושב משמרת ופצעה שבעה בני אדם. בחילופי האש שאירעו הערב (שני), רקטה פגעה בביתו של תושב שדרות, שלמה מוסקוביץ, וגרמה לבית נזק רב. מוסקוביץ סיפר על האירוע ל"החדשות 13": "היהצבע אדום, וכמו שכולם עושים רצתי מהר לתוך הממ"ד שנמצא למטה", הוא סיפר.
"נכנסתי, סגרתי את הדלת וחיכיתי 5-6 דקות כמו שעושים, יצאתי החוצה. פתחתי את הדלת ואני רואה שכל הסלון אפוף עשן, אז אמרתי שכנראה קרה פה משהו", המשיך מוסקוביץ ואמר, "ראיתי שהכל מפורק פה, ראיתי שהראש נפץ, איזה חתיכה שנמצאת על הרצפה. משטרת שדרות כבר לקחה את זה אחרי שהזמנתי אותה. אלו התוצאות, הממ"ד לא נשרט, לא קרה כלום, ניצלנו בזכותו. ברוך השם הכל בסדר".
"אני גר פה 50 שנה, לפני 7-8 שנים נפלה רקטה פה מעבר לכביש, הבית לא נפגע. אבל דבר כזה עוד לא קיבלתי, אבל ברוך השם הכל בסדר ואנחנו חזקים", סיים את דבריו.